Document ID: 32011R1130

ΚΑΝΟΝΙΣΜΌΣ (ΕΕ) αριθ. 1130/2011 ΤΗΣ ΕΠΙΤΡΟΠΉΣ
της 11ης Νοεμβρίου 2011
για τροποποίηση του παραρτήματος III του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου που αφορά τα πρόσθετα τροφίμων, με την κατάρτιση ενωσιακού καταλόγου για τα πρόσθετα τροφίμων που εγκρίνονται για χρήση σε πρόσθετα τροφίμων, ένζυμα τροφίμων, αρωματικές ύλες τροφίμων και θρεπτικές ουσίες
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων, και ιδίως το άρθρο 10 και το άρθρο 30 παράγραφοι 2, 3 και 5 (1),
Εκτιμώντας τα ακόλουθα:
(1)
Το παράρτημα III του κανονισμού (ΕΚ) αριθ. 1333/2008 προβλέπει την κατάρτιση ενωσιακών καταλόγων για τα πρόσθετα τροφίμων και τους όρους χρήσης τους σε πρόσθετα τροφίμων (μέρη 1 και 2), σε ένζυμα τροφίμων (μέρος 3), σε αρωματικές ύλες τροφίμων (μέρος 4) και σε θρεπτικά συστατικά ή κατηγορίες αυτών (μέρος 5), στα οποία μπορούν να προστεθούν τα πρόσθετα τροφίμων σύμφωνα με το άρθρο 4 παράγραφος 4 του εν λόγω κανονισμού. Στόχος της χρήσης των εν λόγω προσθέτων τροφίμων είναι να επιτευχθεί μια τεχνολογική λειτουργία στα πρόσθετα τροφίμων ή στα ένζυμα ή στις αρωματικές ύλες ή στις θρεπτικές ουσίες.
(2)
Τα πρόσθετα τροφίμων που περιλαμβάνονται στο παράρτημα III του κανονισμού (ΕΚ) αριθ. 1333/2008 μπορούν να συμπεριληφθούν σε μια από τις λειτουργικές κατηγορίες που παρατίθενται στο παράρτημα I βάσει της βασικής τεχνολογικής λειτουργίας του προσθέτου τροφίμων. Ωστόσο, σύμφωνα με το άρθρο 9 του εν λόγω κανονισμού, η ταξινόμηση ενός προσθέτου τροφίμων σε μια λειτουργική κατηγορία δεν πρέπει να αποκλείει τη χρήση του για πολλές λειτουργίες.
(3)
Τα πρόσθετα τροφίμων που εγκρίνονται για λειτουργία ως φορείς για χρήση σε πρόσθετα τροφίμων στην οδηγία 95/2/ΕΚ του Ευρωπαϊκού Κοινοβουλίου και του Συμβουλίου, της 20ής Φεβρουαρίου 1995, για τα πρόσθετα τροφίμων πλην των χρωστικών και των γλυκαντικών (2) και οι όροι χρήσης τους θα πρέπει να συμπεριληφθούν στο μέρος 1 του παραρτήματος III του κανονισμού (ΕΚ) αριθ. 1333/2008, καθόσον επανεξετάστηκε η συμμόρφωσή τους με τους γενικούς όρους για τη συμπερίληψη και χρήση των προσθέτων τροφίμων στους καταλόγους της Ένωσης, και ιδίως με το άρθρο 6 παράγραφος 1 στοιχείο α) του εν λόγω κανονισμού.
(4)
Τα πρόσθετα τροφίμων που απαριθμούνται ως εγκεκριμένοι φορείς και διαλύτες φορέων στην οδηγία 95/2/ΕΚ και έχουν λειτουργία ως πρόσθετα τροφίμων διαφορετική από φορείς θα πρέπει να συμπεριληφθούν στο μέρος 2 του παραρτήματος III του κανονισμού (ΕΚ) αριθ. 1333/2008 με τους ίδιους όρους χρήσης. Άλλα πρόσθετα τροφίμων που έχουν λειτουργία διαφορετική από φορείς θα πρέπει επίσης να συμπεριληφθούν στον εν λόγω κατάλογο.
(5)
Τα πρόσθετα τροφίμων και οι φορείς που εγκρίνονται για χρήση σε ένζυμα τροφίμων όπως αναφέρονται στον κανονισμό (ΕΚ) αριθ. 1332/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τα ένζυμα τροφίμων και για τους όρους χρήσης τους (3) θα πρέπει να συμπεριληφθούν στο μέρος 3 του παραρτήματος III του κανονισμού (ΕΚ) αριθ. 1333/2008.
(6)
Τα πρόσθετα τροφίμων που έχουν εγκριθεί για χρήση σε αρωματικές ύλες τροφίμων στην οδηγία 95/2/ΕΚ και οι όροι χρήσης τους θα πρέπει να συμπεριληφθούν στο μέρος 4 του παραρτήματος III του κανονισμού (ΕΚ) αριθ. 1333/2008, καθόσον επανεξετάστηκε η συμμόρφωσή τους με το άρθρο 6 του εν λόγω κανονισμού.
(7)
Τα πρόσθετα τροφίμων και οι φορείς που είναι εγκεκριμένα για χρήση στις θρεπτικές ουσίες που ορίζονται από τον κανονισμό (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα (4) καθώς και από την οδηγία 2002/46/ΕΚ του Ευρωπαϊκού Κοινοβουλίου και του Συμβουλίου, της 10ης Ιουνίου 2002, για την προσέγγιση των νομοθεσιών των κρατών μελών περί των συμπληρωμάτων διατροφής (5), την οδηγία 2009/39/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τα τρόφιμα που προορίζονται για ειδική διατροφή (6) και τον κανονισμό (ΕΚ) αριθ. 953/2009 της Επιτροπής, της 13ης Οκτωβρίου 2009, σχετικά με ουσίες που επιτρέπεται να προστίθενται για ειδικούς διατροφικούς σκοπούς σε τρόφιμα τα οποία προορίζονται για ειδική διατροφή (7), καθώς και οι όροι χρήσης τους, θα πρέπει να συμπεριληφθούν στο μέρος 5 του τμήματος Α του παραρτήματος III του κανονισμού (ΕΚ) αριθ. 1333/2008. Άλλα πρόσθετα τροφίμων που έχουν λειτουργία διαφορετική από φορείς θα πρέπει επίσης να συμπεριληφθούν στον εν λόγω κατάλογο, λόγω τεχνολογικής ανάγκης η οποία δεν είχε προβλεφθεί τη στιγμή της έκδοσης του κανονισμού (ΕΚ) αριθ. 1333/2008.
(8)
Τα πρόσθετα τροφίμων που απαριθμούνται ως πρόσθετα τροφίμων εγκεκριμένα για τα τρόφιμα για βρέφη και παιδιά μικρής ηλικίας στην οδηγία 95/2/ΕΚ και έχουν λειτουργία ως πρόσθετα τροφίμων σε θρεπτικές ουσίες θα πρέπει να συμπεριληφθούν με τους ίδιους όρους χρήσης στον κατάλογο που παρατίθεται στο μέρος 5 τμήμα Β του παραρτήματος III του κανονισμού (ΕΚ) αριθ. 1333/2008. Ο εν λόγω κατάλογος θα πρέπει να συμπληρωθεί αφού ληφθεί υπόψη η γνώμη της επιστημονικής επιτροπής τροφίμων σχετικά με τα πρόσθετα στα παρασκευάσματα θρεπτικών ουσιών που προορίζονται για χρήση σε παιδικές τροφές για βρέφη, τροφές δεύτερης βρεφικής ηλικίας και τροφές απογαλακτισμού, της 13ης Ιουνίου 1997 (8).
(9)
Για λόγους διαφάνειας και συνέπειας, θα πρέπει να θεσπιστούν ειδικοί κανόνες για τους όρους χρήσης των προσθέτων τροφίμων στα παρασκευάσματα προσθέτων τροφίμων / ενζύμων / θρεπτικών ουσιών.
(10)
Οι ουσίες όπως τα θειώδη άλατα, οι βενζοϊκές ενώσεις, τα πολυσορβικά, οι εστέρες της σορβιτάνης και οι εστέρες της σακχαρόζης θα πρέπει να συμπεριληφθούν στο παράρτημα III του κανονισμού (ΕΚ) αριθ. 1333/2008. Οι εν λόγω ουσίες υπόκεινται σε εξέταση κατά το στάδιο 3 σύμφωνα με την έκθεση της Επιτροπής, του 2001, σχετικά με την πρόσληψη προσθέτων τροφίμων στην Ευρωπαϊκή Ένωση (9) και προκαλούν ανησυχίες όσον αφορά την τιμή της αποδεκτής ημερήσιας λήψης. Οι όροι χρήσης των εν λόγω ουσιών μπορεί να αναθεωρηθούν ως αποτέλεσμα της αναμενόμενης γνώμης της Ευρωπαϊκής Αρχής για την Ασφάλεια των Τροφίμων στο πλαίσιο του προγράμματος επαναξιολόγησης, όπως αυτό θεσπίστηκε από τον κανονισμό (ΕΚ) αριθ. 257/2010 της Επιτροπής (10) σχετικά με την κατάρτιση προγράμματος για την επαναξιολόγηση εγκεκριμένων προσθέτων τροφίμων, το οποίο περιλαμβάνει, μεταξύ άλλων, αξιολόγηση της πρόσληψης.
(11)
Οι προδιαγραφές των προσθέτων τροφίμων που απαριθμούνται στο παράρτημα III του κανονισμού (ΕΚ) αριθ. 1333/2008 όσον αφορά την καταγωγή, τα κριτήρια καθαρότητας και οποιεσδήποτε άλλες αναγκαίες πληροφορίες καθορίζονται στις οδηγίες της Επιτροπής 2008/128/ΕΚ, της 22ας Δεκεμβρίου 2008, για τη θέσπιση ειδικών κριτηρίων καθαρότητας για τις χρωστικές ουσίες που χρησιμοποιούνται στα τρόφιμα (11), 2008/60/ΕΚ, της 17ης Ιουνίου 2008, για τη θέσπιση ειδικών κριτηρίων καθαρότητας για τα γλυκαντικά που χρησιμοποιούνται στα τρόφιμα (12) και 2008/84/ΕΚ, της 27ης Αυγούστου 2008, σχετικά με τη θέσπιση ειδικών κριτηρίων καθαρότητας για τα πρόσθετα τροφίμων πλην των χρωστικών και των γλυκαντικών υλών (13).
(12)
Λόγω του γεγονότος ότι ορισμένα από τα παρασκευάσματα χρησιμοποιούνται εδώ και δεκαετίες, θα πρέπει να προβλεφθεί μεταβατική περίοδος είκοσι τεσσάρων μηνών από την έναρξη ισχύος του παρόντος κανονισμού, έτσι ώστε να δοθεί στις επιχειρήσεις τροφίμων η δυνατότητα να προσαρμόσουν τις απαιτήσεις που καθορίζονται στα μέρη 2, 3 και 5 τμήμα Α του παραρτήματος III του κανονισμού (ΕΚ) αριθ. 1333/2008 όπως τροποποιείται με τον παρόντα κανονισμό. Θα πρέπει να προβλεφθεί μεταβατική περίοδος δεκαοκτώ μηνών από την έναρξη ισχύος του παρόντος κανονισμού, έτσι ώστε να δοθεί στις επιχειρήσεις τροφίμων η δυνατότητα να προσαρμόσουν τις απαιτήσεις που καθορίζονται στα μέρη 1 και 4 του παραρτήματος III όπως τροποποιείται με τον παρόντα κανονισμό.
(13)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποίηση του κανονισμού (ΕΚ) αριθ. 1333/2008
Το παράρτημα III του κανονισμού (ΕΚ) αριθ. 1333/2008 αντικαθίσταται από το κείμενο του παραρτήματος του παρόντος κανονισμού.
Άρθρο 2
Μεταβατικά μέτρα
Τα παρασκευάσματα που δεν συμμορφώνονται με τα μέρη 2, 3 ή/και με το τμήμα Α του μέρους 5 του παραρτήματος III του κανονισμού (ΕΚ) αριθ. 1333/2008, όπως τροποποιείται με τον παρόντα κανονισμό, μπορούν να εξακολουθήσουν να διατίθενται στην αγορά σύμφωνα με τις εθνικές διατάξεις για χρονικό διάστημα είκοσι τεσσάρων μηνών από την ημερομηνία έναρξης ισχύος του παρόντος κανονισμού. Τα τρόφιμα που περιέχουν τα εν λόγω παρασκευάσματα και τα οποία έχουν διατεθεί νομίμως στην αγορά εντός του εν λόγω χρονικού διαστήματος μπορούν να πωλούνται στην αγορά έως ότου εξαντληθούν τα αποθέματα.
Τα παρασκευάσματα που δεν συμμορφώνονται με τα μέρη 1 και 4 του παραρτήματος III του κανονισμού (ΕΚ) αριθ. 1333/2008, όπως τροποποιείται με τον παρόντα κανονισμό, μπορούν να εξακολουθήσουν να διατίθενται στην αγορά σύμφωνα με τις διατάξεις των παραρτημάτων I έως VI της οδηγίας 95/2/ΕΚ έως τις 31 Μαΐου 2013. Τα τρόφιμα που περιέχουν τα εν λόγω παρασκευάσματα και τα οποία έχουν διατεθεί νομίμως στην αγορά εντός του εν λόγω χρονικού διαστήματος μπορούν να πωλούνται στην αγορά έως ότου εξαντληθούν τα αποθέματα.
Άρθρο 3
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 2 Δεκεμβρίου 2011.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Νοεμβρίου 2011.

Labels: 0
3
17
16